भाजपा अध्यक्ष ने कहा कि 2017 का गुजरात विधानसभा चुनाव दो पार्टियों या दो नेताओं के बीच नहीं बल्कि जातिवाद एवं परिवारवाद और श्री नरेन्द्रभाई मोदी के विकासवाद के बीच है। उन्होंने कहा कि कांग्रेस आंदोलनों को आउटसोर्स कर गुजरात को एक बार फिर से जातिवाद के चंगुल में फंसाना चाहती है। भावनगर की धरती से उन्होंने गुजरात की जनता का आह्वान करते हुए कहा कि यह निर्णय आपको लेना है कि कांग्रेस के जातिवाद के साथ जाना है या भारतीय जनता पार्टी के विकासवाद के साथ। उन्होंने कहा कि प्रधानमंत्री श्री नरेन्द्र मोदी जी ने समग्र राष्ट्र को जातिवाद के चंगुल से मुक्त करने का काम किया है। उन्होंने कहा कि प्रधानमंत्री श्री नरेन्द्र मोदी जी ने देश के अर्थतंत्र को मजबूत किया है, देश की सीमा की सुरक्षा को सुदृढ़ किया है और देश के गाँव, गरीब, किसान, दलित, पिछड़े, आदिवासी, एवं महिलाओं के लिए कल्याण की अनगिनत योजनायें चलाई हैं और इसे नीचे तक पहुंचाया है। उन्होंने कहा कि मोदी जी के तीन साल के कार्यकाल में गुजरात की लगभग सभी समस्याओं का समाधान हुआ है। उन्होंने कहा कि गुजरात में न वंशवाद चलेगा, न जातिवाद चलेगा - गुजरात में केवल विकासवाद चलेगा, यही गुजरात की आम जनता की आवाज है।